જ્યારે બજાર-હિસ્સો ઘટતો જતો હોય ત્યારે માર્કેટીંગની ભૂમિકામાં ભાગ ભજવતી વ્યક્તિઓના ભાવ બોલાય છે. માર્કેટીંગના વડાની નવી ભૂમિકામાં તેની જાણે પૂજા થતી હોય તેવી બોલબાલા થવા માંડે છે. પરંતુ જેવો નાણાકીય વર્ષનો અંત નજદીક આવે ત્યારે વેચાણ ટીમનું પલડું ભારી થવા લાગે છે. સામે અન્ય વિભાગોમાં કામ કરતાં લોકોનાં મનમાં તેને કારણે પોતાનું મહત્ત્વ ઘટતું હોય તેવી લાગણીનો ચણભણાટ થવા લાગે છે. એ જ રીતે નાણાંભીડના સમયમાં બેંક સાથેના વ્યવહાર સંભાળતાં લોકોના ભાવ ચડે છે. સંસ્થામાં જો ડિજટલાઈઝેશનનો વાયરો ફુંકાય તો ટેક્નોલોજી જાણતાં લોકોની આસપાસ લોકોનું ધ્યાન કેન્દ્રીત થવા લાગે છે. ચારે બાજુ ડેટા સ્પીડ, કૃત્રિમ બુધ્ધિમતા, મશીન લર્નીંગ, જુદાં જુદાં સાધનોનાં ઇન્ટરનેટ સાથેનાં જોડાણ જેવા શબ્દોના મત્રોચ્ચાર જ બધે ગુંજવા લાગે છે.